O porco é o protagonista do cocido de Lalín. Na imaxe, unha escultura na vila representando este animal.
A **Feira do Cocido de Lalín** é unha festa gastronómica que se celebra cada ano o domingo antes do Entroido en Lalín. A feira xorde no ano 1968 como iniciativa de difusión e comercialización dos produtos típicos da comarca do Deza levada a cabo polos seis concellos dezaos (Lalín, Silleda, Vila de Cruces, Rodeiro, Agolada e Dozón).

Historia
--------

A primeira experiencia tivo por lema *Unidos polo mesmo afán*, a Feira do Cocido como tal xorde da tradición dun grupo de lalinenses que cada ano se xuntaba para comer cocido, de modo que o Concello crea esta festa gastronómica poñendo en práctica as ideas xurdidas naqueles encontros.

A primeira feira celebrouse no ano 1969, sendo unha das decanas entre as festas gastronómicas celebradas na xeografía galega. Durante a súa traxectoria converteuse nunha data senlleira no calendario festivo e gastronómico galego, achegándose a Lalín miles de persoas durante a súa celebración para probar este prato tradicional, que no concello dezao acada identidade propia.

No ano 1999 a Feira do Cocido foi declarada como Festas de interese turístico de Galicia por parte da Xunta de Galicia e vese corroborada ano tras ano pola masiva afluencia de público no día grande da feira. En 2010 foi recoñecida como Festas de interese turístico nacional .

Dende o concello lévanse a cabo múltiples iniciativas que teñen como fin a popularización do seu prato máis insigne e a promoción do municipio. Cabe destacar entre estas a celebración do Mes do cocido de Lalín, entrega dos premios Álvaro Cunqueiro de xornalismo gastronómico, concertos, degustacións de cocido en diferentes cidades e países, celebración da mata do porco tradicional etc.

Entre os seus principais atractivos destacan: o desfile de carrozas, comparsas e charangas; a posta en marcha de concertos e distintas actividades; e a propia feira.

En 2009, o concello introduciu entre os actos da Feira o *Lalín Pork Art*, con 25 esculturas decoradas ó estilo das vacas do Cow Parade .

Pregoeiros
----------

* 1969 - Álvaro Cunqueiro
* 1970 - Gerardo Fernández Albor
* 1971 - Xosé Filgueira Valverde
* 1972 - Pío Cabanillas Gallas
* 1973 - David Pérez Puga
* 1974 - Eugenio López López
* 1975 - Luis Suárez Delgado
* 1976 - Xosé Otero Abeledo
* 1977 - Manuel Rolán Bolaño
* 1978 - Celso Emilio Ferreiro
* 1980 - Daniel Varela Buxán
* 1981 - Hipólito de Sa Bravo
* 1982 - Antonio Fraguas Fraguas
* 1984 - Víctor Manuel Vázquez Portomeñe
* 1985 - Xosé Luis Barreiro Rivas
* 1986 - Xosé Luis Blanco Campaña
* 1987 - Sancho Gracia
* 1988 - Xosé Filgueira Valverde
* 1989 - Álvaro Pino
* 1990 - Luis Álvarez Pousa
* 1991 - Manuel Fraga Iribarne
* 1992 - Xesús Alonso Montero
* 1993 - Xosé Cuíña Crespo
* 1994 - Alfredo Conde
* 1995 - Luis del Olmo
* 1996 - Fernando Ónega
* 1997 - Victoria Prego
* 1998 - Francisco Álvarez Cascos
* 1999 - Carlos Casares
* 2000 - Mariano Rajoy Brey
* 2001 - Baltasar Garzón
* 2002 - Moncho Borrajo
* 2003 - María Teresa Campos
* 2004 - Cruz y Raya
* 2005 - Marc Forné Molné
* 2006 - Alberto Ruiz-Gallardón
* 2007 - Karlos Arguiñano
* 2008 - Santiago Rey Fernández-Latorre
* 2009 - Carlos Alsina
* 2010 - María Castro
* 2011 - Mariló Montero
* 2012 - Pedro Piqueras
* 2013 - Susanna Griso
* 2014 - Eduard Punset
* 2015 - Ignacio Rivera
* 2016 - Manuel Jabois
* 2017 - Roberto Vilar
* 2018 - Víctor Fernández Freixanes
* 2019 - Xabier Fortes
* 2020 - Sonsoles Ónega

* 2021 - Pepe Solla

* 2022 - Alberto Núñez Feijóo

* 2023 - José Ribagorda

Notas
-----

1. ↑  Resolución de 2 de xuño de 2010, pola que se concede o título de "Fiesta de Interés Turístico Nacional" á "Festa do Cocido" de Lalín (BOE nº 156, de 28.06.2010 .
2. ↑  *La Voz de Galicia*, 13.01.2009.

Véxase tamén
------------

### Outros artigos

* Cocido de Lalín
* Encomenda do Cocido
* Mes do cocido de Lalín
* Festas de interese turístico de Galicia
* Festas de interese turístico nacional de España

### Ligazóns externas

* feiradococido.lalin.gal